ร้านน้ำชากลายเป็น เอกลักษณ์อย่างหนึ่งของหาดใหญ่นอกจาก ไก่ทอดหาดใหญ่ ส่วนหนึ่งมาจาก วัฒนธรรม วงน้ำชา นั่งถกข่าวถกการเมืองยามเช้าของ คนที่นี่ 

หลังจากเทรนด์ ร้านน้ำชายามดึก ร้านเหล้าเปิดใหม่มากมายสัก2ปีที่ผ่านมา มาปีที่แล้ว เทรนด์ร้านที่เปิดตามกันมาด้วย ร้านเค้ก ร้านชาถุงที่เปิดแข่งกับชาไข่มุกทุกหย่อมหญ้า แล้วก็ร้านติ่มซำหรือแต่เตี้ยมนี่แหละที่ระดมกันเปิดใหม่ทั้งสาขาหรือร้านใหม่ๆ

สาเหตุนึงคือนักท่องเที่ยวชาวมาเลเชียที่นิยมเข้ามาเที่ยวหาดใหญ่ในลักษณะขับรถกันมาเองไม่ใช่เป็นกลุ่มทัวร์ ได้บอกต่อๆกันถึงร้านอาหารในหาดใหญ่ ก็เลยมีกลุ่มลูกค้านี้เพิ่มอีกนอกจาก กลุ่มวัยรุ่นเองที่ทานกันมากขึ้น จากที่มุมมองเดิมๆที่มีแต่อาแปะแก่ๆนั่งทานกัน 10กว่าปีที่แล้ว กลายเป็นวัยรุ่นวัยทำงานนั่งกันเต็มร้าน 

ร้านนี้เปิดมานานแค่ไหนไม่แน่ใจแต่ไม่ใช่ร้านเปิดใหม่แน่ๆ ร้านนี้ผมมาเพราะข้าวเหนียวไก่ กับ ซาลาเปาหมูสับ เพราะเคยมีคนซื้อไปฝากแล้วรสชาติถูกใจเลยคิดว่าถ้ามาทานที่ร้านน่าจะยิ่งอร่อยขึ้นไปอีก แล้วก็ไม่ผิดหวังจริงๆ ส่วนเมนูอื่นๆได้ลองไม่กี่อย่าง ก็พอใช้

ร้านอาจหาที่จอดรถยากนิดนึงหากมาช่วงที่มีตลาดช่วงเช้าแต่สายๆก็พอมีที่มีทางให้จอดข้างถนน แม้จะไม่โด่งดังเหมือนร้านที่คนแนะนำให้นักท่องเที่ยวมาทานกัน แต่ร้านนี้คนท้องถิ่นก็มาทานกันไม่ใช่น้อย

มารีวิวกันดึกๆกับภาพประกอบแบบนี้ บางคนตื่นเช้าอาจวิ่งหาร้านติ่มซำกันแต่เช้าแน่เลย ;)